**Urunk, Jézus Krisztus!**

Vízkereszt ünnepének közelségében missziói parancsodra emlékezünk. Mint egykor tanítványaidat, most bennünket küldesz, vigyük evangéliumodat a Föld végső határáig, tegyünk tanítvánnyá minden népet. Könyörgünk ma Hozzád egyházad külmissziói szolgálatáért. Kérünk, szánj meg minket és segíts meg bennünket!

Urunk, Jézus! Megváltozott világban élünk!  Ma már alig van olyan pontja földünknek, ahová ne jutott volna el evangéliumod üzenete. Hálát adunk Szentlelked munkájáért, az Ázsiában, Dél-Amerikában tapasztalható ébredési hullámért. Örömmel tölt el bennünket, hogy több tudatos keresztény él földünk déli féltekén, mint eddig valaha. Ugyanakkor tudjuk, Urunk, hogy sok helyen mégis üldözik a Benned hívőket. Kérünk, hogy akiket elhívtál a misszió szolgálatára, azokat erősítsd és bátorítsd meg! Add, hogy szolgálatuk nyomán megismerjenek Téged és hitre juthassanak a kegyelmedet eddig még nem ismerő emberek! Szolgáid pedig el ne csüggedjenek, és soha ne érezzék munkájukat hiábavalónak!

Urunk Jézus! Megváltozott világban élünk itt, Európában. Néped, a keresztény egyház gyakran azt a benyomást kelti a kívülállók felé, mintha a Te ügyed meghaladott lenne. Enerváltnak és olykor hiteltelennek tűnnek a keresztények. A szekularizáció elért minket, érdeklődés híján templomokat zárnak be és adnak el Nyugat Európában. Közben gomba módra szaporodnak más, keleti vallások kultuszi helyei. Urunk, könyörülj rajtunk, és bocsásd meg keresztény néped megfáradását, hitetlenségét! Kérünk, adj igaz megtérés utáni vágyat a szívünkbe és őszinte bűnbánatot! Lelked erejével ajándékozz meg bennünket hittel, és ébressz bennünk új elszánást akaratod követésére!

Urunk Jézus! Megváltozott nagyon ez a világ. Új népvándorlás kezdődött el. Ezrek jönnek hivatalosan és illegálisan országainkba egy jobb élet reményében. Ma a külmissziói szolgálathoz nem is kell mindig külhonba utaznia elhívott szolgáidnak. Kérünk Urunk, hogy hívj el misszionáriusokat, akik felelősséget éreznek a hozzánk került idegenek iránt!

Urunk Jézus! Nagyot változott a világ! Ma más módon kell szolgálnunk, mint egykor tették misszionárius elődeink. A szavak helyett sokkal inkább a tettek igehirdetésére van szükség.  Ezért kérünk, hogy hívj el orvosokat, mérnököket, különféle szakmák művelőit a misszióba! Hívj el olyanokat, akik életükkel és munkájukkal Rólad tudnak bizonyságot tenni! Tedd őket hitelessé, hogy akik megismerik őket, azok a Te követésedre is vágyat érezzenek!

Imádkozunk magyar egyházunkért. Hálát adunk azért, hogy a megváltozott világban mi is részt vállalhatunk a külmisszió szolgálatában. Maroknyi evangélikusként a lehetőségeink szerényebbek, mint nyugati testvéreinkké. Ismerjük azonban hatalmadat, Urunk, és tudjuk, hogy Te a keveset is meg tudod áldani. Ezért kérjük áldásodat a kenyai árvák között végzett szolgálatunkra! Adományainkkal hadd enyhíthessünk éhezésükön, tanulásuk megsegítésével pedig hadd kapjanak esélyt az emberhez méltó élethez.

Kérünk, könyörülj az afrikai özvegyasszonyokon, akik sokszor támasz nélkül maradnak! Őrizd meg őket attól, hogy kétségbeesésükben saját testüket bocsássák áruba! Kérjük áldásodat azokra a kezdeményezésekre, amelyekkel a magyar Evangélikus Külmissziói Egyesület igyekszik javítani az ő sanyarú helyzetükön is!

Imádkozunk a kongói evangélikusokért, azért a százötven gyermekért, akik a Tanganyika tó partján élnek, s akiknek a tanulmányait adományaink fedezik. Könyörgünk az India déli részén szolgáló Szigeti házaspár – Zita és Imre - tanári szolgálatáért.

Legfőképpen pedig azért könyörgünk, hogy ezen a vízkereszti vasárnapon mindannyian ráébredhessünk missziói küldetésünkre! A másokért érzett felelősségünket add, hogy soha el ne hárítsuk magunktól! Kérünk, adj kitartást, hogy áldozatvállalásunkban meg ne lankadjunk!

Adakozásunk ne "akció" legyen csupán, hanem felelős szeretetünk őszinte megnyilvánulása! Jézus nevében kérünk, akinek irántunk való szeretete és irgalma soha meg nem változik.

Ámen.